EFF skenk nog geld vir Amcu-stakingsfondsJulius Malema. Argieffoto: Werner Beukes / SAPA Julius Malema, die party se leier, het dit Maandag tydens ŉ Jeugdagbyeenkoms in Freedompark in Rustenburg bekend gemaak. “Ons sal nie ophou om die werkers te ondersteun nie. Dit is hoekom ons R50 000 aan die stakingsfonds gaan skenk, ons gaan dit more [Dinsdag] inbetaal,” het Malema gesê. Hy het ŉ beroep op werkers gedoen om die Amcu-leiers te beskerm. Hy het gesê Freedompark is die tuiste van die EFF en Amcu. Malema het Saterdag tydens ‘n byeenkoms by Wonderkop in Marikana van die geleentheid gebruik gemaak om pres. Jacob Zuma aan te vat. “Zuma is nie siek nie, hy is bekommerd. Ons wens hom nie gesondheid toe nie, ons wens dat hy lank mag ly,” het hy gesê. Lees meer hier. Amcu-lede by Implats, Amplats en Lonmin het op 23 Januarie begin staak en dring aan op ‘n basiese maandelikse salaris van R12 500. Platinumprodusente kon nie Maandag se berigte dat Amcu die loonaanbod in die platinumsektor aanvaar het en dat werkers die week nog gaan terugkeer werk toe, bevestig nie. “Ons het nog nie ‘n ooreenkoms met Amcu onderteken nie maar is in kontak met hulle en is hoopvol dat ons binnekort ‘n ooreenkoms sal bereik,” het Johan Theron, woordvoerder van Implats, gesê. The New Age het Maandag berig dat werkers teen Dinsdag sal terugkeer werk toe nadat Joseph Mathunjwa, president van Amcu, deur verteenwoordigers van die vakbond gedwing is om die loonaanbod te aanvaar. Lees meer hier. – SAPA